
REZUMAT 


Prezentul articol urmărește o secţiune din activitatea de translatare a repertoriului muzical 
de influenţă bizantină propusă de Visarion de la Neamţ. Este conceput în două secţiuni: 
prima tratează viaţa, activitatea și mediul în care a activat Visarion, iar cea de-a doua 
propune o analiză comparativă din punct de vedere morfologic și sintactic a Doxastarului lui 
Iacov Protopsaltul în viziunea lui Visarion de la Neamţ. Pentru început, este proiectat cadrul 
istorico-muzical al epocii premergătoare compozitorul nemțean, perioadă marcată de 
transformări ce au ilustrat o nouă viziune în domeniul muzicii ecleziastice. De asemenea, 
am încercat să creionez autoritatea mediului monastic nemţean în promovarea artei 
muzicale bizantine prin valorificarea repertoriului. Prima parte a articolului se încheie prin 
prezentarea unor date biografice, a personalităţii complexe și a competenţelor sale în 
domeniul muzical. În cea de-a doua parte am prezentat anumite procedee de adaptare a 
cântărilor Doxastarului lui Iacov Protopsaltul în versiunea lui Visarion de la Neamţ. Primul 
pas l-a constituit identificarea deosebirilor lingvistice care stau la baza diferențelor de tratare 
muzicală. În continuare, am identificat anumite tehnici de traducere a acestor cântări în 
limba română pe care le-am prezentat, oferind și exemple muzicale pentru o mai bună 
înţelegere. 

Cuvinte cheie: doxastar, notație, românire, analiză. 

Introducere 


Repertoriul actual al muzicii ecleziastice de rit ortodox constituie parte 
esenţială a tradiţiei, culturii și spiritualităţii liturgice româneşti, păstrat și transmis 
până în contemporaneitate prin aportul unor personalități bine-cunoscute: Macarie 
Ieromonahul (aprox. 1770-1836), Anton Pann (1796-1854), Ghelasie Basarabeanul 
(aprox. 1800-1855), Dimitrie Suceveanu (1813-1898), Visarion Protopsaltul 
(1794-1844), Nectarie Vlahul (1804-1899) etc. 

Studiul de față investighează traducerea și adaptarea în limba română a 
repertoriului Doxastarului lui Iacov Protopsaltul, „românire” realizată de unul 
dintre „clasicii” muzicii bisericești de tradiţie bizantină din Moldova - Visarion 
Protopsaltul de la Mănăstirea Neamţ. 


Context liturgic şi cultural-istoric 


Secolul al XVIII-lea postbizantin este o epocă bogată în ceea ce priveşte 
activitatea componistică psaltică, cu radicale schimbări la nivelul stilisticii acestei 
muzici. Este epoca în care au loc încercări de prescurtare a repertoriului din 
„vechiul stil” potrivit cerinţelor liturgice și estetice ale Patriarhiei Ecumenice, 
ambele stiluri — vechi şi nou — coexistând în practica Bisericii vremii!. Putem vorbi, 
astfel, de un interval de timp în care s-au căutat noi mijloace tehnice care să 
corespundă noii viziuni în acţiunea de „prescurtare” şi de notare analitică a 
muzicii bizantine?. 

În Ţările Române, această perioadă este marcată de o dezvoltare a artelor, 
în general, graţie viziunii domnitorului Constantin Brâncoveanu (1688-1714), în a 
cărui domnie s-a derulat o adevărată reformă în ceea ce priveşte impunerea limbii 
române în cult, reformă cu evidente și reale consecințe pentru cultura psaltică 
românească. Elanul reformator se simte şi în Moldova, în a doua jumătate a 
secolului, prin apariţia Școlii muzicale de la Neamţ, care, sub influența 


1 Gregorios T. Stathis: „« The Abridgements» of Byzantine and Post-Byzantine Compositions”, 
în: Cahiers de l'Institut du Moyen-Age grec et latin, no. 44 (1983), p. 18. 

2 Anton Pann, Bazul Teoretic și Practic al Muzicii Bisericeşti sau Gramatica Melodică. Tipărit întru a sa 
tipografie de muzică bisericească, Bucureşti, 1845, p. XVIII-XL. 

3 Trebuie amintită activitatea lui Antim Ivireanul, arhiereul adus de Brâncoveanu în Țara Românească și 
care este autorul de drept al acestei acţiuni. Vezi: Pr. Conf. Dr. Ion Stoica, Drd. Ștefan Nuică, Învățătura 
ortodoxă (dogmatică) şi morala autentic creştină, oglindite în viața şi opera marelui ierarh cărturar, Sfânt şi 
Martir Ortodox, Antim Ivireanul, în: Sf. lerarh Antim Ivireanul — misionar şi om de cultură în slujba Bisericii şi 
a neamului românesc, Editura Arhiepiscopia Târgoviștei, 2016, p. 47; Gabriel Ştrempel, Introducere, 
în: Antim Ivireanul, Opere, Editura Minerva, București, 1972, p. XXXV-LIX; lon Georgescu, „Antim 
Ivireanul si locul lui in cultura poporului român”, în B.O.R., an LXXXIV, nr. 9-10, 1966, p. 968; Nicolae 
Iorga, Istoria Bisericii Românești şi a vieții religioase a românilor, vol. II, Tipografia Neamul Românesc, 
Vălenii-de-Munte, 1909, p. 10. 

paisianismului!, cunoaște un reviriment reflectat şi în arta muzicală psaltică?. 
Pentru spaţiul cultural și monastic românesc, Mănăstirea Neamţ a constituit un 
centru important de păstrare și transmitere a valorilor liturgice şi, în mod special, a 
cântării bisericeşti, prin reprezentanţii ei de seamă, Iosif Protopsaltul (Orbul), 
Macarie Protopsaltul, Calinic şi Dorothei lordachiu, Visarion Protopsaltul. 

Dintre muzicienii enumeraţi mai sus, Visarion Protopsaltul a fost cel mai 
important reprezentant al Școlii muzicale de la Neamţ și ucenic al lui Iosif 
Protopsaltul și a cărui operă a tălmăcit-o în noua notație’. Datele sale biografice le 
aflăm dintr-o tipăritură din 1817: s-a născut în 1794, la 15 ani intră în monahism, 
devenind preot în 1824; moare la vâsta de 50 de ani, în 18444. 

În cercetarea de față investigăm una dintre adaptările în limba română 
făcute de Visarion, anume Doxastarul? lui Iacov Protopsaltul, codex ce se găseşte la 
Biblioteca Mănăstirii Neamţ, la cota 12. Existenţa acestei colecţii, deși nu a avut o 
circulaţie largă în practica liturgică autohtonă, este, totuși, dovada unei posibile 
utilităţi la nivelul cultului în cadrul mănăstirii sau chiar în activitatea pedagogică. 


Mecanisme de traducere și adaptare a textelor liturgice ale Doxastarului 


Cele mai multe cântări ale repertoriului Doxastarului lui Iacov Protopsaltul 
sunt compuse în ehul II plagal, mod cromatic construit pe treapta Re/Pa, structură 
ce se evidenţiază prin utilizarea a două secunde mărite: Mib/Vu P- Fat/Ga 9 şi 
Sib/ZoP - Dot/Ni 7. Frecvența destul de ridicată a cântărilor în ehul II plagal nu 


1 Curent de reînviorare spirituală ce și-a primit numele de la iniţiatorul său, ieromonahul Paisie 
Velicicovski (1722-1794). 

2 Gheorghe Ciobanu, „Cultura psaltică românească în secolele al XVII-le și al XVIII-lea”, în: Studii de 
etnomuzicologie și bizantinologie, vol. I, Editura Muzicală, Bucureşti, 1974, p. 303. 

3 Dicţionar de muzică bisericească românească, Editura Basilica, București, 2013, pp. 854-855. 

4 Vasile Vasile, Mănăstirea Neamţ — străveche vatră de cultură muzicală, Editura Doxologia, laşi, 2015, p. 392. 
5 Doxastarul este o colecţie de cântări destinate cultului divin, mai precis serviciului Vecerniei, Litiei, 
Stihoavnei și Utreniei. Etimologic, termenul derivă din grecescul 50%a (slavă) şi denumește acele cântări 
care urmează după stihiri şi care, din punct de vedere imnografic, sintetizează elementele principale ce 
privesc sărbătoarea sau sfântul în cinstea cărora este alcătuită. Dicţionarele de specialitate denumesc 
Doxastarul acel volum de muzică religioasă care adună cântările numite ðočaotıká ce se intonează în 
duminicile, sărbătorile și comemorările sfinţilor unui an bisericesc. Pentru detalii, vezi Dicţionar de 
termeni muzicali, Editura Ştiinţifică și Pedagogică, București, 1984, p. 149; II. ANAPEAC MIXAIAIAHC, 
AEEIKO BYZANTINHC MOYCIKHC, EKAO:EIE «Martı», 2001, p. 38. AEEIKON THE EAAHNIKHE 
EKKAHZIAXTIKHEZ MOYZIKHE, EKAOXEIE KOYATOYPA, 2005, p. 62. 

6 Interpret, compozitor din secolul al XVIII-lea, atestat ca protopsalt la Constantinopol din 1798 până la 
moartea sa; vezi Christos Patrinelis, „Protopsaltae, Lampadarii and Domestikoi of the Great Church 
during; the post-Byzantine Period (1453-1821)”, în: Studies in Eastern Chant, vol. III (1973), pp. 155-156. 

7 Vorbind de structuri muzicale modale, trebuie precizat că în melodica bizantină ehurile pot fi 
transpuse pe orice treaptă. Chiar dacă ehul II plagal este un mod ce se construiește pe treapta Re/Pa, 

este o opțiune a compozitorului, ci doar respectarea însemnărilor din cărţile de cult 
din care sunt preluate textele liturgice!. Astfel, în această lucrare, demersul analitic, 
aplicat numai cântărilor compuse în acest mod, este gândit pe următoarele planuri: 
v compararea textelor cântărilor greceşti cu corespondentele lor din cărţile de 
cult grecești; 
v compararea textelor cântărilor românești cu textele liturgice de limbă greacă; 
v analiza muzicală a cântărilor româneşti cu originalele greceşti, unde am 
urmărit identificarea unor mecanisme şi tehnici de „românire”. 


Analiza lingvistică 


Primul pas în examinarea repertoriului a fost studierea textelor liturgice și 
observarea unor deosebiri care au produs diferenţele de natură melodică. 
Comparând textele repertoriului de limbă greacă cu corespondentele lor din cărțile 
de slujbă grecești, am observat că în multe cântări sunt omise sau înlocuite unele 
cuvinte sau expresii, acestea fiind singurele deosebiri întâlnite. De exemplu, în 
cântarea Tepevc èvvouwtatoc, cuvântul avtov este înlocuit în partitură cu Oeov, 
iar adjectivul pronominal gov precum şi expresia kai nów apar doar în textul 
liturgic. 

În urma traducerii, un procedeu remarcat este inversiunea, care are efecte 
în privința topicii şi în același timp și în sfera stilisticii. Un exemplu elocvent îl 
găsim în cântarea Xńuepov ó totç voepoic [Astăzi, Cel ce se odihneşte], unde 
cuvântul Oe6g — Dumnezeu se situează în contexte muzicale diferite în fiecare 
dintre cele două variante, română şi greacă. Tot astfel, în cântarea Tç uvorikăc, 
există astfel de procedee, Visarion începând textul cu un complement, în acest caz 
Pe trâmbiţele, spre deosebire de textul original care începe cu un atribut, tainicele 
[Tăs uvoriăs]. 

Un alt punct de vedere în ceea ce privește această analiză este ilustrat de 
succesiunea accentelor și silabelor. Autorul nemţean respectă normele lingvistice și 
plasează accentele pe silabele corespunzătoare, chiar dacă modifică traiectul 
melodic. Un exemplu elocvent este redat în cântarea închinată Sfântului Sava, unde 
cuvintele Cuvioase părinte (Cu-vi-oa-se pă-rin-te/ 'O-o-e Ilă-repP sunt uşor brodate 
melodic pentru a asigura transferul accentelor melodice pe accentele tonice. 


totuși el poate fi transpus pe orice altă treaptă, respectându-se șablonul diastematic. Acest raționament 
se aplică tuturor modurilor psaltice. 

1 Textele sunt preluate din cărţile de cult numite Minei, Triod și Penticostar. Primul este folosit în cea 
mai mare parte a anului, în timp ce Triodul şi Penticostarul sunt utilizate în preajma sărbătorii Învierii 
Lui Hristos, una înainte, iar cealaltă, după. 

2 În limba greacă, silabele se socotesc de la sfârșitul cuvântului, astfel că silaba de început a unui cuvânt 
nu este obligatoriu prima. În ceea ce priveşte cuvântul 'Oote, silaba de început este, de fapt, a treia. 

Diferenţele dintre cele două variante ale repertoriului sunt observabile și în 
ceea ce privește forma. Astfel, formulele melodice sunt repoziționate potrivit 
cerințelor impuse de text, fiind adăugate pasaje muzicale de conexiune a 
formulelor, autorul asigurând fluenţa frazelor melodice. 

Din cele enunțate se observă tendința compozitorilor de a modifica unele 
expresii, de a înlocui unele cuvinte sau de a le elimina, de a modifica topica, 
în funcţie de numărul de silabe necesare unei formule melodice, de poziționarea 
accentelor sau chiar în funcţie de dimensiunea cuvintelor, toate aceste schimbări 
având efecte asupra arhitecturii pieselor. 


Tehnici şi procedee de adaptare a cântărilor în limba română 


Am enunțat mai devreme deosebirile dintre textele întâlnite în cărțile de 
cult şi cele utilizate de Visarion ca text suport pentru transpunerea discursului 
melodic. Este evident că o asemenea acțiune presupune anumite competenţe din 
partea autorului, iar Visarion demonstrează că deține întreg, arsenalul de tehnici și 
procedee pentru a o definitiva cu succes. El caută şi găsește soluţiile necesare 
pentru ca transformările melodice să fie logice şi naturale în contextul melodic, 
chiar dacă topica este diferită, configuraţia accentelor specifică limbii române sau 
numărul silabelor schimbat. Astfel, din necesitatea de a respecta aceste 
particularităţi, fraza muzicală este schimbată folosind diverse mecanisme ca 
suprimarea sau adăugarea unor pasaje muzicale, augmentarea sau simplificarea 
unor formule și altele (a se vedea exemplele de mai jos). 


Augmentarea melodică 

În multe cazuri, în urma traducerii, textul românesc prezintă excedent 
silabic, autorul nemţean soluţionând această situație prin adăugarea a noi elemente 
liniei muzicale. Chiar dacă dezvoltă formulele melodice, totuși păstrează 
parametrii sonori din original, rezultând o construcţie melodică grațioasă, 
elegantă, fără a da impresia că este modificată. În exemplul de mai jos observăm că 
textul grecesc are mai puţine silabe (7) față de 10 în cel românesc (7repiefăiov 
Xwrtýhp | te-ai îmbrăcat Mântuitorule), dar şi succesiunea accentelor este diferită, ceea 
ce îl forțează pe Visarion să augmenteze fragmentul prin introducerea unor pasaje 
melodice. 

a) Ms. gr. Iviron 2007, f. 98r 
b) Ms. rom. BN 12, f. 86v 


Exighisirea/transcrierea analitică a unor mici pasaje melodice 

Una dintre caracteristicile tehnicii de adaptare a cântărilor în limba română 
este transcrierea analitică a unor formule melodice, spre deosebire de variantele 
grecești unde întâlnim un limbaj muzical mult mai sintetic. Acest tip de scriere mai 
concis, spre deosebire de cel dezvoltat, oferă celui care cântă multiple posibilități 
de interpretare a melodiei. Urmărind această metodă de „românire” observăm în 
repertoriul nemțean că autorul preferă să dividă structurile temporale în secțiuni 
mai mici, crescând, astfel, numărul de neume. Creşterea numărului de neume duce 
inevitabil la înmulțirea duratelor de jumătate de timp, discursul muzical devenind 
mult mai ofertant din punct de vedere al ornamentării. 

a) Ms. gr. Iviron 2007, f. 31r 
b) Ms. rom. BN 12, f. 39v 


Repetarea înălțimilor sunetelor precedente 

Acest procedeu este des întâlnit în cântările „românite” de Visarion 
Nemţeanul în situaţia în care numărul de silabe din textul românesc este mai mare 
decât în cel grecesc, în urma traducerii. În încercarea de a modifica cât mai puțin 
arhitectura melodică originală, Visarion adaugă timpi corespunzători duratelor 
neaccentuate prin repetarea înălțimii sunetului anterior și le poziţionează înaintea 
formulei melodice pe care doreşte să o aplice. 

a) Ms. gr. Iviron 2007, f. 33r 
b) Ms. rom. BN 12, f. 40v 


Inserarea unor broderii superioare și inferioare 

Din punct de vedere muzical, broderia este definită ca „notă de ornament 
şi este folosită pentru agrementarea discursului muzical, fără a-i modifica sensul?. 
În muzica bizantină, astfel de procedee sunt des întâlnite, mai ales în practică, fiind 
apanajul interpreţilor, şi mai puţin consemnate explicit în partituri. Ele sunt des 


"1 


executate, însă compozitorii le consemnează în cântări numai atunci când doresc să 
propună o anume modalitate de interpretare. Comparând cu originalul grecesc, se 
constată că autorul nemțean introduce asemenea procedee în urma „traducerii” 
pentru a oferi culoare liniei melodice și, de ce nu, propria sa versiune 
interpretativă. Atât broderiile superioare cât şi cele inferioare sunt gândite pe 
unități de doi sau trei timpi şi executate prin salturi de difonie (în cazul celor 
superioare) sau prin mers descendent (în cazul celor inferioare). 

Broderie superioară: 

r 


a) Ms. gr. Iviron 2007, f. 136v 
b) Ms. rom. BN 12, f. 112 


1 Academia Română, Institutul de Istoria Artei - „G. Oprescu”, Dicționar de termeni muzicali, 
ediția a III-a, revăzută și adăugită, Editura Enciclopedică, București, 2010, p. 84. 
2 Ibidem, pp. 409-410. 

Broderie inferioară: 


a) Ms. gr. Iviron 2007, f. 136v 
b) Ms. rom. BN 12, f. 112r 


Concluzii 


Cele două versiuni ale Doxastarului, în originalul de limbă greacă al lui 
Iacov Protopsaltul şi traducerea „românită” a lui Visarion Protopsaltul, sunt 
mărturii sonore consemnate peste timp ale practicilor muzicale și liturgice de 
secolele XVIII - prima jumătate a secolului XIX din Principatele Române și 
Constantinopol. Analiza a încercat să reliefeze nu numai mecanismele de 
traducere, adaptare și „românire” a acestei clase de cântări postbizantine, ci, în 
același timp, a dezvăluit particularitățile zonale şi chiar individuale de interpretare 
ale Şcolii nemţene şi, în particular, maniera de transcriere a lui Visarion 
Protopsaltul, lucru extrem de important pentru înțelegerea transformărilor 
semiografice, stilistice şi liturgice de la cumpăna veacurilor XVIII-XIX, în zonele 
urbane şi monastice ale lumii ortodoxe de la nord de Dunăre. 

